CELEX: 62007FJ0100
Language: mt
Date: 2009-03-10
Title: Sentenza tat-Tribunal għas-Servizz Pubbliku (L-Ewwel Awla) tal-10 ta' Marzu 2009. # Kyriakos Tsirimiagos vs il-Kumitat tar-Reġjuni ta' l-Unjoni Ewropea. # Servizz pubbliku - Uffiċjali - Remunerazzjoni - Rkupru ta' pagament mhux dovut. # Kawża F-100/07.

SENTENZA TAT-TRIBUNAL GĦAS-SERVIZZ PUBBLIKU
      (L-Ewwel Awla)
      10 ta’ Marzu 2009
      Kawża F-100/07
      Kyriakos Tsirimiagos
      vs
      Il-Kumitat tar-Reġjuni tal-Unjoni Ewropea
      “Servizz Pubbliku – Uffiċjali – Remunerazzjoni – Trasferiment ta’ parti mir-remunerazzjoni barra mill-pajjiż ta’ assenjazzjoni – Artikolu 17(2)(b) tal-Anness VII tar-Regolamenti tal-Persunal l-antiki – Kont ta’ self għal xiri ta’ dar – Irkupru ta’ ammonti mħallsa indebitament – Kundizzjonijiet – Irregolarità tat-trasferimenti – Natura evidenti tal-irregolarità”
      Suġġett: Rikors, ippreżentat skont l-Artikoli 236 KE u 152 KEEA, li bih K. Tsirimiagos essenzjalment jitlob, minn naħa, l-annullament
         tad-deċiżjoni tal-Kumitat tar-Reġjuni, tal-21 ta’ Novembru 2006, intiża għall-irkupru, skont l-Artikolu 85 tar-Regolamenti
         tal-Persunal, tal-ammonti li kienu tħallsu lilu skont koeffiċjent ta’ korrezzjoni fuq il-parti mir-remunerazzjoni tiegħu ttrasferiti
         fi Franza minn April 2004 sa Mejju 2005, ammonti li laħqu EUR 2 120.16, minn naħa l-oħra, l-annullment, sa fejn hemm bżonn,
         tad-deċiżjoni tal-21 ta’ Ġunju 2007 li tiċħad l-ilment tiegħu, sa fejn din id-deċiżjoni tikkonferma l-irkupru tal-ammont ta’
         EUR 2 038.61, u, fl-aħħar nett, il-kundanna tal-Kumitat tar-Reġjuni sabiex tirrimborsah is-somma ta’ EUR 2 038.61 li tnaqqset
         mir-remunerazzjoni tiegħu.
      
      Deċiżjoni: Id-deċiżjoni tal-Kumitat tar-Reġjuni, tal-21 ta’ Novembru 2006, kif emendata bid-deċiżjoni tal-21 ta’ Ġunju 2007, hija annullata
         sa fejn hija tordna l-irkupru tal-ammonti li jirriżultaw mill-applikazzjoni tal-koeffiċjent ta’ korrezzjoni għat-trasferimenti
         mwettqa mir-rikorrent lejn il-kont ta’ self għal xiri ta’ dar tiegħu, minn April 2004 sa Mejju 2005, għal ammont ta’ EUR 15 300.
         Il-Kumitat tar-Reġjuni huwa kkundannat jirrimborsa lir-rikorrent l-ammont ta’ EUR 15 300 flimkien mal-interessi moratorji,
         li tnaqqas mir-remunerazzjoni tiegħu, li jikkorrispondi għall-applikazzjoni tal-koeffiċjent ta’ korrezzjoni għat-trasferimenti
         mwettqa lejn il-kont ta’ self għal xiri ta’ dar tiegħu, minn April 2004 sa Mejju 2005; dawn l-interessi jiddekorru mid-data
         tal-irkupru sad-data tal-ħlas effettiv, bir-rata ffissata mill-Bank Ċentrali Ewropew għat-tranżazzjonijiet prinċipali ta’
         finanzjament mill-ġdid u applikabbli matul il-perijodu kkonċernat, miżjud b’żewġ punti. Il-kumplament tar-rikors huwa miċħud.
         Il-Kumitat tar-Reġjuni huwa kkundannat ibati, minbarra l-ispejjeż tiegħu, nofs l-ispejjeż tar-rikorrent. Ir-rikorrent għandu
         jbati nofs l-ispejjeż tiegħu.
      
      Sommarju
      1.      Uffiċjali – Rikors – Att li jikkawża preġudizzju – Kunċett – Nota tal-amministrazzjoni li tinforma lill-parti kkonċernata
            bl-intenzjoni tagħha li tirkupra l-ammonti mħallsa indebitament fin-nuqqas ta’ spjegazzjoni sodisfaċenti jew ta’ dokument
            ta’ sostenn addizzjonali prodott minnha – Esklużjoni
      (Regolamenti tal-Persunal, Artikoli 90 u 91)
      2.      Uffiċjali – Irkupru ta’ ammonti mħallsa indebitament – Kundizzjonijiet – Irregolarità evidenti tal-ħlas – Għarfien mill-parti
            kkonċernata – Trasferiment ta’ parti mir-remunerazzjoni tal-uffiċjal barra mill-pajjiż ta’ assenjazzjoni lejn kont ta’ self
            għal xiri ta’ dar
      (Regolamenti tal-Persunal, Artikolu 85; Anness VII, Artikolu 17(2))
      3.      Uffiċjali – Rikors – Ġurisdizzjoni sħiħa – Kumpens għad-danni materjali subiti minn uffiċjal minħabba l-irkupru illegali ta’
            somma – Rimbors – Għoti ta’ interessi moratorji
      (Regolamenti tal-Persunal, Artikolu 91(1))
      1.      Nota tal-amministrazzjoni li tinforma lil uffiċjal bl-intenzjoni tagħha li, fin-nuqqas ta’ spjegazzjoni sodisfaċenti jew ta’
         dokument ta’ sostenn addizzjonali li jistgħu jiġu ppreżentati minnu, tipproċedi għall-irkupru ta’ ammonti mħallsa indebitament
         ta’ ċerti somom, u ma tindikax la l-ammont tal-eventwali rkupru u lanqas il-metodu tal-irkupru, ma tistax titqies li hija
         att li jikkawża preġudizzju lill-uffiċjal, peress li hija ma taffettwax direttament u immedjatament l-interessi tiegħu, billi
         tbiddel, b’mod sinjifikattiv, is-sitwazzjoni legali tiegħu, u lanqas ma tikkostitwixxi teħid ta’ pożizzjoni definittiva tal-amministrazzjoni.
         Minbarra dan, tali nota bl-ebda mod ma tippermetti lill-persuna kkonċernata tevalwa l-possibbiltà ta’ kontestazzjoni tagħha,
         permezz tal-introduzzjoni ta’ lment, skont l-Artikolu 90(2) tar-Regolamenti tal-Persunal.
      
      (ara l-punti 41 u 42)
      2.      Mill-Artikolu 85 tar-Regolamenti tal-Persunal jirriżulta li l-irkupru ta’ ammonti mħallsa indebitament huwa suġġett għal żewġ
         kundizzjonijiet kumulattivi; l-ewwel waħda tikkonsisti fl-irregolarità tal-ħlas li l-amministrazzjoni tipprova tirkupra u,
         it-tieni kundizzjoni, fl-għarfien ta’ din l-irregolarità mill-uffiċjal jew fil-konstatazzjoni li l-irregolarità inkwistjoni
         kienet daqshekk evidenti li l-uffiċjal ma setax ma jkunx jaf biha.
      
      Anki jekk jiġi preżuppost li l-Artikolu 17(2) tal-Anness VII tar-Regolamenti tal-Persunal, fil-verżjoni tiegħu qabel id-dħul
         fis-seħħ tar-Regolament Nru 723/2004, li jemenda r-Regolamenti tal-Persunal kif ukoll il-Kondizzjonijiet tal-impjieg ta’ impjegati
         oħra, li jippermetti lill-uffiċjal jittrasferixxi parti mir-remunerazzjoni tiegħu barra mill-pajjiż ta’ assenjazzjoni sabiex
         ikopri spejjeż li jirriżultaw b’mod partikolari minn oneri regolari u pprovati li huwa kellu jħallas barra mill-pajjiż tas-sede
         tal-istituzzjoni tiegħu jew tal-pajjiż fejn huwa jeżerċita l-funzjonijiet tiegħu, ma japplikax meta t-trasferiment ikun lejn
         il-kont ta’ self għal xiri ta’ dar irrikonoxxut inkwantu tali mil-leġiżlazzjoni ta’ Stat Membru, in-natura irregolari ta’
         tali ħlas ma hijiex daqshekk evidenti li l-imsemmi uffiċjal ma setax ma jkunx jaf dwar dan, b’mod partikolari meta l-kliem
         tat-testi applikabbli ma jippermettux li tingħata tweġiba ċara u mhux ekwivoka għall-kwistjoni tal-applikabbiltà ta’ din id-dispożizzjoni
         għal tali trasferiment, u li l-aġir tad-dipartiment kompetenti seta’ raġonevolment iħalli lill-persuna kkonċernata temmen
         li l-pożizzjoni tagħha kienet ixxaqleb favur din l-applikabbiltà.
      
      Min-naħa l-oħra, anki jekk jiġi preżuppost li t-trasferiment lejn kont ta’ self għal xiri ta’ dar jaqa’ taħt il-kamp ta’ applikazzjoni
         ratione materiae tal-Artikolu 17(2) tal-Anness VII tar-Regolamenti tal-Persunal, fil-verżjoni msemmija iktar ’il fuq, tali trasferiment jista’
         jsir sa ammont minn dan il-kont kif iffissat mil-leġiżlazzjoni nazzjonali. Għalhekk, it-trasferiment ta’ parti mir-remunerazzjoni
         ta’ uffiċjal lejn kont ta’ self għal xiri ta’ dar lil hinn minn dan il-limitu fl-ebda każ ma jista’ jitqies li huwa regolari.
         Tali irregolarità għandha titqies li hija evidenti għal uffiċjal b’esperjenza fil-qasam tad-dritt tas-servizz pubbliku Komunitarju.
      
      (ara l-punti 55, 60, 61, 64, 66, 70, 74 u 75)
      3.      Il-qorti Komunitarja tas-servizz pubbliku, li għandha ġurisdizzjoni sħiħa fl-oqsma pekunjarji, għandha l-kompetenza li tordna,
         bħala kumpens għad-dannu materjali, ir-rimbors lir-rikorrent ta’ somma indebitament irkuprata mill-amministrazzjoni, flimkien
         mal-interessi moratorji li jibdew jiddekorru mid-data tal-irkupru sad-data tal-pagament effettiv.
      
      (ara l-punti 79 u 80)
      Referenza: 
      Il‑Qorti Ġenerali: 18 ta’ Settembru 2002, Puente Martín vs Il‑Kummissjoni, T‑29/01, ĠabraSP p. I‑A‑157 u II‑833, punt 88;
         9 ta’ Lulju 2003, Efthymiou vs Il‑Kummissjoni, T‑22/01, ĠabraSP p. I‑A‑177 u II‑891, punt 45
      
      It-Tribunal għas-Servizz Pubbliku : 16 ta’ Jannar 2007, Borbély vs Il‑Kummissjoni, F‑126/05, ĠabraSP p. I‑A‑1‑0000 u II‑A‑1‑0000,
         punt 73